Diari Oficial de la Generalitat Valenciana


Sumari del DOGV 6078, del 13-08-2009 (2009/9552)

ORDE de 6 d'agost de 2009, de la Conselleria d'Economia, Hisenda i Ocupació, per la qual es convoca un pla extraordinari de foment de l'ocupació en la Comunitat Valenciana per a l'exercici 2009.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6078

Data del DOGV
:   13-08-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9552


Data del document
:   06-08-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * suport econòmic
    * ajuda a l'ocupació
    * ajuda pública

ORDE de 6 d'agost de 2009, de la Conselleria d'Economia, Hisenda i Ocupació, per la qual es convoca un pla extraordinari de foment de l'ocupació en la Comunitat Valenciana per a l'exercici 2009. [2009/9552]  
Com a conseqüència que els efectes de la crisi financera s'ha traslladat a l'economia real d'una forma més intensa de l'inicialment previst, la qual cosa, entre altres efectes, fa perillar el manteniment de llocs de treball en alguns dels sectors de l'economia valenciana, en data 24 de febrer de 2009 es va publicar en el Diari Oficial de la Comunitat Valenciana el Decret Llei 1/2009, de 20 de febrer, del Consell, pel qual es constituïxen i doten tres plans especials de suport destinats a l'impuls dels sectors productius, l'ocupació i la inversió productiva en municipis, i s'aproven crèdits extraordinaris per a atendre al seu finançament.  
Esta iniciativa, que complementa altres mesures adoptades en l'àmbit autonòmic de competències com el Pla d'Impuls de l'Economia Valenciana, respon a una clara aposta del Consell per a afavorir l'estímul de la nostra economia, tot això en un marc de concertació social que s'ha materialitzat en el Pacte Valencià pel Creixement i l'Ocupació 2009-2013 (PAVACE II) així com dins de les línies estratègiques que fixa el Decret 130/2006, de 29 de setembre, del Consell, per a la promoció de l'ocupació estable en la Comunitat Valenciana.  
En concret, esta convocatòria desenvolupa una de les mesures previstes en el Programa Especial de Suport a l'Ocupació en la Comunitat Valenciana regulat en l'esmentat decret llei, que es marca com a finalitat fomentar la creació d'ocupació i afavorir la reinserció laboral dels desocupats per mitjà de suports a la contractació.  
En virtut d'això i fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
Article 1. Objecte i àmbit d'aplicació   
Esta ordre té com a objecte establir en l'àmbit de la Comunitat Valenciana un pla extraordinari que estimule la creació d'ocupació, per mitjà de l'establiment d'incentius a la contractació de desocupats inscrits com a demandants d'ocupació en els centres SERVEF d'Ocupació de la Generalitat.  
Article 2. Beneficiaris de les ajudes  
1. Podran ser beneficiàries d'estes ajudes les empreses privades i les entitats privades sense ànim de lucre que subscriguen els contractes subvencionables per a la seua execució exclusiva en centres de treball radicats en la Comunitat Valenciana.  
2. En cap cas resultaran beneficiàries les agrupacions de persones físiques o jurídiques, les comunitats de béns, les societats civils o qualsevol altre tipus d'unitat econòmica o patrimoni separat que, encara que no tinguen personalitat jurídica, puguen efectuar les contractacions que donarien dret a les ajudes.   
3. Tampoc resultaran beneficiàries les entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions.  
Article 3. Exclusions  
1. S'exclou de les ajudes regulades en esta ordre els supòsits següents:  
a. Les relacions laborals de caràcter especial a què es referix l'article 2.1, lletres a), c), d), e), f), g), h) i i) del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març.   
b. Les contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclòs, de l'empresari o dels que exercisquen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb estos últims.  
   
c. Les contractacions realitzades amb treballadors que en els 24 mesos anteriors a la contractació hagueren prestat servicis en la mateixa empresa o grup d'empreses per mitjà d'un contracte indefinit. Esta exclusió també s'aplicarà en el supòsit de vinculació laboral del treballador amb empreses a què el sol·licitant haja succeït en virtut del que establix l'article 44 del Text Refós de la Llei de l'Estatut dels Treballadors.  
d. Les contractacions de treballadors que hagueren finalitzat per mutu acord la seua relació laboral de caràcter indefinit durant els tres mesos anteriors a l'inici del nou contracte.   
e. Les contractacions realitzades per les empreses de treball temporal per a la posada a disposició del treballador a altres empreses usuàries.   
f. Els sol·licitants que hagen sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46 del Text Refós sobre Infraccions i Sancions en l'Ordre Social, aprovat per Reial Decret Legislatiu 5/2000, de 4 d'agost.  
g. Els sol·licitants que hagen sigut sancionats en els dos anys anteriors a la presentació de la sol·licitud per la comissió d'infraccions greus i molt greus en matèria de prevenció de riscos laborals, previstes en el Text Refós sobre Infraccions i Sancions en l'Ordre Social.  
h. Els sol·licitants que hagen realitzat extincions de contractes de treball per causes disciplinàries o objectives declarades improcedents per sentència judicial ferma, o en virtut d'acomiadament col·lectiu, en els 12 mesos anteriors a la sol·licitud de l'ajuda.   
2. Per acollir-se al règim de minimis establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, estes ajudes no podran concedir-se a empreses dels sectors següents:  
a) Pesca i aqüicultura, segons es contemplen en el Reglament (CE) núm. 104/2000 del Consell.  
b) Producció primària dels productes agrícoles que figuren en la llista de l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) núm. 1407/2002.  
e) Queden excloses, així mateix, les empreses en crisi, d'acord amb la definició de les directrius comunitàries (2004/C244/02, DOUE 1.10.2004).  
D'altra banda, l'aplicació d'este règim suposa que l'ajuda total de minimis concedida a una empresa no podrà superar els 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim ascendirà a 100.000 euros.  
Article 4. Accions subvencionables  
1. Resultaran objecte de subvenció tant les contractacions indefinides inicials com les contractacions temporals almenys de dotze mesos de duració, que se subscriguen en el termini de trenta dies naturals a comptar de l'endemà de la publicació d'esta ordre.  
2. Les entitats ocupadores no han d'haver efectuat acomiadaments en els últims dotze mesos per causes econòmiques, tècniques, organitzatives o de producció a través del procediment de regulació d'ocupació establit en els articles 51 i 57 bis del text refós de la Llei de l'Estatut dels Treballadors, ni per causes objectives previstes en l'article 52 c) de l'Estatut dels Treballadors.  
Article 5. Requisits dels treballadors contractats  
Perquè les contractacions resulten subvencionables, els treballadors hauran d'haver romàs inscrits com a desocupats en el corresponent centre SERVEF d'Ocupació durant un període d'almenys tres mesos contínuament i immediatament anteriors a la seua contractació.  
Article 6. Quantia de les ajudes  
1. La quantia de les ajudes serà la següent:  
a) Contractacions indefinides inicials a jornada completa: 3.000 euros.   
b) Contractacions temporals almenys de dotze mesos de duració a jornada completa: 1.500 euros.  
2. En el cas de contractacions de dones o de persones que acrediten almenys un 33% de discapacitat, els esmentats imports s'incrementaran en 500 euros.  
3. En el cas de contractes fixos discontinus els imports establits en els epígrafs anteriors es reduiran al 25%.   
4. Els contractes a temps parcial podran ser objecte de subvenció sempre que tinguen una duració almenys de 20 hores setmanals, amb reducció proporcional de la quantia de l'ajuda.  
Article 7. Obligacions del beneficiari  
1. En el cas de contractacions indefinides, l'ocupació creada haurà de mantindre's durant un període mínim de tres anys; dos anys en el cas de les pymes.  
2. Si el treballador causara baixa durant el dit període, haurà de ser substituït en el termini d'un mes per un altre treballador amb les mateixes característiques i en les mateixes condicions contractuals que el treballador substituït. Tal circumstància haurà de ser comunicada a l'òrgan que va concedir la subvenció en un termini no superior a quinze dies des de la data del nou contracte.  
Esta obligació també s'observarà en el cas de contractacions temporals, si bé la duració del nou contracte haurà d'estendre's únicament pel període que restara per a completar els dotze mesos.  
En tot cas, procedirà la denegació de l'ajuda si la baixa es produïx abans que l'òrgan gestor haja resolt sobre la sol·licitud presentada.  
3. Els beneficiaris hauran de complir així mateix les obligacions següents:  
a) Facilitar tota aquella informació relacionada amb la subvenció concedida que els siga requerida pel SERVEF, així com comunicar-li les incidències que es produïsquen amb relació a aquella.   
b) Comunicar al SERVEF la sol·licitud o obtenció d'altres subvencions per a la mateixa finalitat, amb independència de la seua procedència.  
c) Acreditar el compliment de la normativa sobre integració laboral de persones amb discapacitat o, si és el cas, l'exempció d'esta obligació.  
Article 8. Presentació de sol·licituds i documentació  
1. Les sol·licituds es dirigiran, en imprés normalitzat, al Servici Territorial d'Ocupació corresponent i es presentaran amb caràcter preferent en els registres de les direccions territorials d'Ocupació del SERVEF, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'acompanyar-se de la documentació següent:  
a) Identificació del sol·licitant i, si és el cas, identificació i acreditació de la representació legal.  
b) Dades de domiciliació bancària segons model normalitzat (fitxa de manteniment de tercers) i document de l'entitat bancària acreditatiu de la titularitat del compte.  
c) Còpia del contracte de treball degudament comunicat al centre SERVEF d'Ocupació.  
d) Alta del treballador en la Seguretat Social.  
e) Certificació acreditativa dels períodes d'inscripció com a desocupat del treballador contractat en el corresponent centre SERVEF d'Ocupació.  
f) Si és el cas, acreditació de la discapacitat del treballador contractat.  
g) Declaració responsable del beneficiari o representant legal de l'entitat que no ha incorregut en les prohibicions per a exercir la condició de beneficiari a què fa referència l'article 13 de la Llei 38/2003.  
h) Declaració responsable que les contractacions realitzades no estan compreses en els supòsits previstos en l'article 3.  
i) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació, d'acord amb l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
j) Declaració responsable de no haver efectuat acomiadaments en els últims dotze mesos.   
k) Declaració responsable de les ajudes de minimis concedides al beneficiari durant els tres últims exercicis fiscals, amb indicació d'import, organisme, data de concessió o, si és el cas, declaració de no haver-ne rebut cap.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003. No obstant això, el sol·licitant podrà denegar este consentiment per mitjà de comunicació escrita al SERVEF en este sentit. En este cas, haurà d'aportar certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's fins a la data de concessió de l'ajuda.  
Article 9. Termini de presentació de sol·licituds.  
El termini de presentació de sol·licituds serà de trenta dies naturals a comptar de l'endemà de la publicació d'esta ordre.   
Article 10. Tramitació i resolució   
1. La instrucció del procediment correspondrà a les direccions territorials d'Ocupació del SERVEF, que podran demanar del sol·licitant l'aportació addicional de tots els documents que consideren necessaris per a resoldre sobre la sol·licitud presentada.  
2. Per delegació del director general del SERVEF, la competència per a resoldre sobre les sol·licituds correspon als directors territorials d'Ocupació del SERVEF.  
3. El termini màxim per a resoldre i notificar la resolució procedent serà de sis mesos, a comptar de l'endemà de l'entrada de la sol·licitud en qualsevol dels registres del SERVEF. Una vegada transcorregut el dit termini sense que s'haja dictat i notificat resolució expressa, s'entendrà desestimada la pretensió per silenci administratiu.  
Article 11. Procediment de concessió  
Les ajudes es concediran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres a què fa referència l'article 8.1, sempre que es complisquen les condicions establides i s'haja presentat la documentació exigible.  
Article 12. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els supòsits previstos en l'article 37 de la Llei 38/2003, de 17 de novembre, General de Subvencions.  
2. Únicament procedirà el reintegrament proporcional de l'ajuda concedida quan la baixa del treballador no obeïsca a la decisió de l'empresari, haja transcorregut almenys la meitat del temps de manteniment previst de la contractació, s'haja comunicat a l'òrgan gestor de les ajudes i s'acredite la impossibilitat de substituir el treballador en els termes de l'article 7.2.  
Article 13. Incompatibilitats  
Estes ajudes són incompatibles amb qualsevol altra per a la mateixa acció subvencionable, excepte amb les bonificacions de quotes a la Seguretat Social.   
Disposició addicional primera. Finançament  
Estes ajudes es finançaran a càrrec del subprograma 322.51, Foment d'Ocupació, codi de línia T7710000, per un import global màxim de 3.000.000,00 €, fons propis de la Generalitat, i es distribuïxen territorialment:  
- 1.230.000,00 € per a la Direcció Territorial d'Alacant.  
- 330.000,00 € per a la Direcció Territorial de Castelló  
- 1.440.000,00 € per a la Direcció Territorial de València   
Disposició addicional segona. Compatibilitat amb el mercat comú  
Per acollir-se al règim de minimis establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre de 2006), estes ajudes resulten compatibles amb el mercat comú i no els resulta aplicable l'article 87.1 del Tractat Constitutiu de la Comunitat Europea.  
Disposició final única. Facultats d'execució i desenvolupament   
Es faculta el director general del SERVEF per a dictar totes les instruccions que es necessiten per a l'execució i desenvolupament d'esta ordre; així mateix se li habilita per a ampliar el termini de presentació de sol·licituds mitjançant una resolució que haurà de publicar-se en el Diari Oficial de la Comunitat Valenciana.  
Contra este acte, que esgota la via administrativa, podrà interposar-se recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, d'acord amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats puguen exercitar qualsevol altre recurs que consideren procedent. Les administracions públiques podran efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de la Llei 29/1998.  
València, 6 d'agost de 2009  
El vicepresident segon del Consell,  
conseller d'Economia, Hisenda i Ocupació,  
GERARDO CAMPS DEVESA